Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

Selv om det i prinsippet er lov å tenne opp bål og grill frem til 15. april, går brannvesenet ut med advarselen. Brannfaren er nemlig stor mange steder.

Yr melder om stor risiko for skogbrannfare blant annet i Tønsberg og flere steder i Viken, de neste dagene.

Den spesielle situasjonen kan føre til at det blir et forbud mot bruk av ild allerede nå.

– Vi har ikke hatt noen gressbranner ennå. Så vi håper å slippe et forbud hvis alle er flinke, sier Jan-Olav Vagle, brannsjef i Larvik.

For det siste brannvesenet ønsker nå er skogbranner på toppen av koronakrisen. Mandag ble brannhelikopteret satt i beredskap på Torp.

– Nå som man ikke har mulighet til å gå på jobb eller skole er det fristende å ta seg en pølse i skogen. Vi oppfordrer alle til å være veldig forsiktig, sier Vagle.

DET VI IKKE VIL HA: En skogbrann er det siste brannvesenet ønsker på toppen av koronakrisen er en skogbrann. Her fra en skogbrann i Moss i fjor sommer. Foto: Nyhetstips.no

Alternativ turmat

Men hva skal vi spise på skogturen når grillpølsene blir liggende igjen hjemme? Vi spurte restaurantsjef og kokk på Bedehuset i Larvik, Kjetil Bruseth.

– God turmat er alt du kan putte i en termos og der kan du putte det meste, sier kokken.

– Det er kun fantasien som stopper oss. Supper som turmat er fantastisk. Det beste jeg vet er skogsoppsuppe.

Oppskrift på Bruseths skogsoppsuppe finner du litt lenger ned i saken!

Bruseth forteller at han og familien de siste to ukene har vært i karantene. Da har de vært mye ute i skogen.

– Det er jo ikke så mye annet å finne på. Men vi er glad i å være ute i skogen altså, ler Bruseth.

Kokken mener at det bare er bra at vi nå ikke kan tenne bål, for grillpølsene har han ikke så mye til overs for.

– Hvis du absolutt må ha pølser, så kutt dem opp og putt de oppe i termosen med en god buljong, sier han.

Skogsopp suppe ca. 1.5 liter: Ekspandér faktaboks Bytt gjerne sopp mot for eksempel brokkoli, blomkål, potet eller andre typer grønnsaker vist du ønsker en annen type suppe en sopp. 2 ss smør

2 stk. gulrøtter

1 stk. sellerirot

1 stk. løk

0.5 kg aromasopp eller selvplukket sopp eller tørket sopp fra sist sesong

5 dl kyllingbuljong (utblandet) eller kyllingkraft

2 dl hvitvin

3 dl helmelk

1 dl fløte Fremgangsmåte

Smelt smøret i en kjele og tilsett finhakket gulrot, rotselleri og løk. La det surre ca. 2 minutter før soppen tilsettes. Legg på lokk og la dette surre videre i ca. 5 minutter. Tilsett buljong/kraft og hvitvin. Kok opp og la det småkoke i ca. 8 minutter. Ha soppblandingen i en foodprocessor og kjør til massen blir helt jevn. Ha den tilbake i kjelen og tilsett helmelk og kremfløte. La suppen få ett godt oppkok og smak til med salt og pepper. Skjær litt sopp i tynne skiver og stek i smør for pynt. Dryss på litt salt og pepper. Fordel litt suppe i hver kopp og legg gjerne på sopp og basilikum eller gressløk. Persille eller hva du måtte mene selv Vel bekomme!

GIR TIPS: Kokk på Bedehuset i Larvik, Kjetil Bruseth. Foto: Elisabeth Bruseth

Fokus på smittevern

Brannvesenet i Vestfold og Telemark klarer å holde en god beredskap, takket være et sterkt fokus på smittevern. I Larvik vasker de bilene innvendig og utvendig tre ganger om dagen, og de holder god avstand når de er på vakt.

– Vi har heller ingen fysiske treff når det er vaktskifte. De bruker forskjellige dører, sier Vagle.

Brannvesenet rykker ut som vanlig om det er nødvendig. Men noen små oppdrag nedprioriteres for redusere smitterisikoen.

– For eksempel oppdrag med katter i trær og folk som har problemer med flaggliner gjør vi ikke nå, sier brannsjefen.